Skoðað að fleiri ferðamenn stígi á sótthreinsimottur
Mun minni líkur eru á því að fólk sem er að koma frá öðrum löndum en Bretlandi beri gin- og klaufaveikisveiruna með sér til landsins, jafnvel þótt það hafi komið til Bretlands á ferðalagi sínu. Þetta kom fram í samtali Morgunblaðsins við Halldór Runólfsson yfirdýralæknir í gær, en eins og komið hefur fram eru farþegar frá Bretlandi nú látnir stíga á sérstakar sótthreinsimottur vegna smithættu. "Ég útiloka ekki að þetta verði látið ná til fleiri farþega," sagði Halldór. "Þetta er byrjunin en við munum sjá hver þróunin verður og skoða þetta betur í kjölfarið." Halldór sagði að veiran lifði aðeins í ákveðinn tíma og ef hún ætti að berast til landsins með skófatnaði þyrfti hún að vera í tæri við lífræn efni, eins og t.d. dýrasaur. Hann sagðist ekki vita nákvæmlega hvað veiran gæti lifað lengi undir þessum kringumstæðum, en e.t.v. í nokkra daga. Hann sagði að veiran gæti einnig borist með fatnaði en að hún lifði mun skemur í honum. Halldór sagði að um leið og fólk væri farið frá Bretlandi og eitthvert annað til Evrópu áður en það kæmi hingað til lands minnkuðu líkurnar á því að það bæri veiruna með sér. Meðal annars vegna þess að lengri tími liði frá því það væri í Bretlandi og þar til það kæmi til landsins og einnig hefðu þættir eins og þurrkur og annað slíkt áhrif á veiruna. Halldór sagði að auk Íslendinga vissi hann til þess að Portúgalir og Norðmenn hefðu komið sótthreinsimottum fyrir í flugstöðvum. Að sögn Halldórs er afar brýnt að fólk komi ekki með hrátt kjöt til landsins því mikil smithætta sé fólgin í því. Hann sagði að verið væri að kanna möguleikann á því að láta ferðamenn fylla út pappíra, þar sem óskað væri eftir upplýsingum um hvað þeir hefðu meðferðis og hvaðan þeir væru að koma. Hann sagði að þetta tíðkaðist í Bandaríkjunum og Kanada en væri fremur flókið í framkvæmd og því væri þetta aðeins á byrjunarstigi hérlendis.
Mun minni líkur eru á því að fólk sem er að koma frá öðrum löndum en Bretlandi beri gin- og klaufaveikisveiruna með sér til landsins.
Þetta kom fram í samtali Morgunblaðsins við Halldór Runólfsson yfirdýralæknir í gær.
Eru farþegar frá Bretlandi nú látnir stíga á sérstakar sótthreinsimottur vegna smithættu. Halldór sagði að veiran lifði aðeins í ákveðinn tíma.
Ef hún ætti að berast til landsins með skófatnaði þyrfti hún að vera í tæri við lífræn efni eins og t.d. dýrasaur.
Halldór sagði að auk Íslendinga vissi hann til þess að Portúgalir og Norðmenn hefðu komið sótthreinsimottum fyrir í flugstöðvum.